Zrážka vlakov v Pardubiciach

thumb
Zrážka vlakov v Pardubiciach sa stala 5. júna 2024 o 22.49 na choceňskom zhlaví železničnej stanice Pardubice hlavní nádraží pri zatiaľ neotvorenej zastávke Pardubice centrum. Čelne sa zrazili expresné vlaky RJ 1021 a Nex 41340, následkom bolo poškodenie a vykoľajenie oboch vlakov, 4 úmrtia a 22 evidovaných zranení (neskoršie správy uvádzali 27 zranených osôb podľa počtu osôb odvezených do nemocníc na ošetrenie). Obaja rušňovodiči nehodu prežili. ČTK nehodu označila za najtragickejšiu čelnú zrážku dvoch vlakov v Česku za posledných takmer 30 rokov.

 Priebeh nehody 
Medzinárodný expres RJ 1021 v relácii Praha hl. n. – Košice dopravcu RegioJet tvorený rušňom 388.205 a 15 osobnými vozňami odišiel od 4. nástupišťa z 1. staničnej koľaje zo stanice Pardubice hlavní nádraží (pravidelný odchod o 22:47). Podľa záznamov zabezpečovacieho zariadenia vlak nemal návesť zakazujúcu jazdu na návestidle za nástupišťom, ale mal potom zastaviť pri odchodovom návestidle, ktoré však minul bez zastavenia. Rušňovodič rozbehol vlak na rýchlosť asi 60 km/h, potom si uvedomil svoju chybu a použitím rýchlobrzdy vlak zastavil na vzdialenosť asi 160 metrov. Medzitým však už vlak rozrezal výhybku č. 15 v pokračovaní 1. staničnej koľaje a vošiel do vlakovej cesty postavenej pre protiidúci nákladný expres. Po vlakovej ceste postavenej pre nákladný expres prešiel z 1. koľaje na 2. koľaj (cez výhybky 10 a 8) a krátko nato sa s protiidúcim vlakom stretol. Drážní inspekce odmietla predpovedať, či išlo o technickú poruchu, ľudskú chybu alebo kombináciu oboch a uviedla, že vyšetrovanie mimoriadnej udalosti, jej okolností a ďalších faktorov potrvá niekoľko mesiacov.

Expresný nákladný vlak Nex 41340 dopravcu ČD Cargo idúci z Bratislavy do nemeckého Bremerhavenu bol vedený rušňom 363.529. Prevážal v kontajneroch karbid vápenatý, avšak kontajnery na prvých dvoch vozňov boli prázdne (presný počet vozňov nákladného vlaku zatiaľ zdroje neuvádzajú). Vlak prichádzal po 2. koľaji zo smeru od Českej Třebovej (proti smeru jazdy osobného expresu) a smeroval do nepárnej skupiny na siedmu koľaj, ktorá sa nachádza v južnej časti stanice. Mal tak ísť naprieč koľajiskom stanice, čo sa deje relatívne nízkou rýchlosťou okolo štyridsať kilometrov za hodinu. V čase zrážky sa pohyboval rýchlosťou približne 30–40 km/h. Z dôvodu plánovanej opravy jednej výhybky na 2. staničnej koľaji na kolínskom zhlaví stanice nebolo možné vypraviť žiadne vlaky z párnych koľají v smere na Prahu a všetky vlaky idúce týmto smerom museli byť vedené po nepárnych koľajach.

Pri nehode boli vážne poškodené rušne oboch vlakov a osobné vozne súpravy osobného expresu – najmä ležadlový vozeň radu Bcmz 59-70, ktorý sa v súprave nachádzal ako prvý za rušňom (vozeň č. 15) a ktorému sa silou nárazu zlomila vozová skriňa. V nákladnom exprese sa na rušeň nasunul prázdny kontajner z prvého nákladného vozňa a zdemoloval jeho zadnú časť.

Materiálne škody Drážní inspekce na mieste odhadla na viac ako 110 miliónov Kč (nákladný vlak 50 miliónov, osobný expres 60 miliónov a 300 tisíc železničná infraštruktúra).

Cestujúci v osobnom exprese boli prevažne občania Slovenska a Ukrajiny, celkovo pri nehode zahynuli 4 ľudia (dve ženy zo Slovenska a dve z Ukrajiny) a podľa prvých správ bolo ďalších 22 ľudí zranených (neskoršie správy uvádzali 27 zranených podľa počtu hospitalizovaných v nemocniciach). Rušňovodič osobného expresu vyviazol bez zranení, rušňovodič nákladného vlaku bol zranený iba ľahko. Železniční hasiči uviedli, že smrteľné obete a najťažšie zranenia boli medzi cestujúcimi prvého vozňa osobného expresu, jedného zo zranených hasiči vyslobodzovali viac ako hodinu. Ministerstvo zahraničných vecí SR okrem dvoch slovenských občianok informovalo aj o štyroch zranených Slovenkách, z ktorých bola jedna druhého dňa prepustená z nemocnice a tri zostali v nemocnici v stabilizovanom stave. V súvislosti s nehodou bolo hospitalizovaných celkom 27 ľudí – pardubická nemocnica prijala 18 zranených osôb, chrudimská 3 a hradecká nemocnica ich prijala 6, z čoho 4 boli deti. Na druhý deň boli všetci okrem 6 prepustení a v čase vyhlásenia hovorcu krajskej nemocnice zostávalo v starostlivosti pardubickej nemocnice už len 5 pacientov a 1 v chrudimskej nemocnici, z ktorých sa u jedného predpokladalo prepustenie v priebehu popoludnia. Zranení cestujúci utrpeli najmä poranenia hlavy a krčnej chrbtice, otrasy mozgu a pomliaždeniny. Do polnoci sa na miesto nehody dostavilo 36 jednotiek profesionálnych a dobrovoľných hasičov.

 Narušenie dopravy 
Pardubice ležia na jednom z najdôležitejších českých železničných koridorov, prechádzajú nimi prakticky všetky diaľkové vlaky smerujúce z Prahy na východ. Kvôli nedostatku odklonových trás spôsobených nepretržitými výlukami na tratiach Hradec Králové – Velký Osek (od 1. do 10. 6. výluka v úseku Hradec Králové hl. n. – Chlumec nad Cidlinou), Brno – Havlíčkův Brod – Kolín (dlhodobá výluka Vlkov u Tišnova – Křižanov) a Brno – Jihlava (1. etapa rekonštrukcie úseku Brno hl. n. – Zastávka u Brna) bola osobná aj nákladná doprava úplne paralyzovaná.

Kvôli nehode nepremávali až do 7:30 žiadne priame vlaky spájajúce Čechy a Moravu. České dráhy (ČD) na sociálnej sieti X požiadali cestujúcich, aby svoje cesty do Pardubíc alebo cez Pardubice odložili minimálne do štvrtka 6. júna. RegioJet odriekol vlaky 1001 (Praha hl. n. – Havířov), 1010 (Havířov – Praha hl. n.) a 1012 (Košice – Praha hl. n.), ostatné vlaky premávali s meškaniami. Leo Express uviedol, že obmedzenia sa dotknú vlakov 1250, 1253, 1290, 1255, 1252 a 412 a že pracuje na zaistení náhradnej autobusovej dopravy. Vlaky ČD EN 476 a EN 477 boli odklonené.

11 nákladných vlakov ČD Cargo bolo v noci odklonených cez Hradec Králové, 9 vlakov bolo odstavených a ráno boli postupne obnovované.

Ranné osobné vlaky v úseku Kolín – Pardubice hl. n. a späť boli nahradené náhradnou autobusovou dopravu, pričom prípojné vlaky na náhradné autobusy nečakali. Rýchliky R18 boli v úseku Praha hl. n. – Choceň úplne odrieknuté, rýchliky R19 boli v úseku Přelouč – Choceň nahradené autobusmi.

K čiastočnému obnoveniu premávky došlo v Pardubiciach až vo štvrtok ráno o 7:30, a to iba na jednej traťovej koľaji rýchlosťou 10 km/h. Približne od 10:30 bola premávka obnovená a postupne sa stabilizovala. Cestujúci boli informovaní o tom, že meškanie vlakov prechádzajúcich cez miesto sa zvýši o 10 – 30 minút a že niektoré vlaky budú vedené náhradnými súpravami s neštandardným vozňovým radením. V rámci PID sa predpokladalo narušenie premávky do 17. hodiny.

Na noc zo štvrtka 6. 6. od 22.00 hodín do piatku 7. 6. 5.00 hodín bola v úseku naplánovaná úplná výluka, aby sa urýchlili práce na odstraňovaní poškodených vozidiel, oprave poškodenej výhybky a oprave koľaje v mieste zrážky. Vlaky boli odklonené cez Hradec Králové, kde bola výluka kvôli nehode predčasne ukončená.

 Referencie 

 Zdroj 

Kategória:Udalosti v 2024
Pardubice
Kategória:Doprava v Pardubiciach
Kategória:2024 v Česku